
I. Exterterani en la mitaro 


N DE LA MAXIM dramatatra idei 

trovita en la Cthulhu-mitaro esas la 

sugesto ke enti exterterana arivis 
adsur la tero dum la fora pasinto, responsis 
la anciena verki di petra arkitekturo 
kolosala, ed inspiris la maxim frua mitologii 
e religii di la homaro. Dum la yari 1970, ica 
premiso bazala rivivigesis kom la “teorio pri 
anciena astronauti,” hipotezo marjinala qua 
ganis vasta populareso pro la libro da la 
Suisiana hotelestro Erich von Däniken, 
Chariots of the Gods? [Chari di la dei?) 
(1968) e la adapto di ol a televiziono, In 
Search of Ancient Astronauts [Serchar por 
Anciena Astronauti] (1973), kun la hosto 
Rod Serling, famoza pro Twilight Zone. 
Segun la serchado da Kenneth L. Feder, 
dum la maxim alta punto di populareso di 
von Dániken dum la yari 1970 e la yari 
1980, un ek quar universitato-studenti 
aceptis la teorio pri anciena astronauti, ma 
duadek yari plu tarde min kam 10 % aceptis 

ol (78) Quankam normala cienco ne 
agnoskas  interveno exterterana dum 
historio homala, la teorio duras esar 
expozata per dokumentar-programi 
televizionala, en jurnali, ed en pletoro de 
libri. 

Autoro H. P. Lovecraft (1890 — 1937) 
di Providence, Rhode Island, Usa, esas juste 
aklamata kom maestro di la hororo- 
rakonto, e lua verkaro havas plaso apud ti 
di Edgar Allan Poe e Stephen King en la 
templo di la jenro. Naskinte en richa familio 
en 1890, la vivo di Lovecraft esis serio de 
renversi e dekado dum ke lua familio perdis 
sua richeso e lua genitori sukombis a 
dementeso. Lu esis prekoca e su-docita 
erudito qua avide lektis e devoris tam multa 
literaturo kam posible. Lu lektis la romani 
da H. G. Wells, La Milito di Mondi da qua 
naracas la veno di enti exterterana a la tero. 
Lu anke lektis la maestri di hororo Gotika 
di la XVIIIma yarcento, e precipue Edgar 
Allan Poe. Lu anke lektis verki per pseudo- 
cienco e mistikismo por inspireso. 

Kande lu komencis skriptar sua 
propra verki, lu mixeskis la moderna 
mondo di cienco-fiktivaji kun sua maxim 

preferata rakonti di melankolio Gotika. 
Lovecraft esforcis adportar la rakonto 
Gotika aden la XXma yarcento, e 
modernigis la traiti di anciena hororo por 
nova yarcento ciencala. Lovecraft publikigis 
sua verki en la chipa fiktivajo-jurnali, 
maxim ofte Weird Tales [Stranja rakonti], 
quankam multa de lua verki ne publikigesis 
til pos ke lu mortis en 1937. Tra la yari 1940 
e la yari 1950, jurnali pri cienco-fiktivaji e 
hororo-fiktivaji multafoye ripublikigis la 
rakonti da Lovecraft, e lu divenis un de la 
maxim populara autori di tala jurnali. 

La verki di Lovecraft exkluzis la 
supernatura per riformacar ol segun 
materialismo. Lu uzis la idei di anciena 
dearo e nomis li grupo de exterterani qui 
decensis a la tero dum la fora pasinto. 

Tra sua verki, Lovecraft ofris multa 
expliki diferanta por la arivo di anciena 
vizitanti adsur la tero primtempa. En “The 
Call of Cthulhu” [“La Advoko di Cthulhu”], 
lu dicis ke la Ancieni, inkluzante la 
tentakulizita e  stelo-naskinta Cthulhu, 
venis “a la yuna mondo ek la cielo” ed 
erektis grandega urbi, la restaji di qui on 
vidas en la roki ciklopatra qui puntizas 

insuli en la Pacifiko. Ta Ancieni adportis 
kun li imaji di su ipsa (tale inventis arto) ed 
hieroglifi olim videbla ma nun nekonocata 
(la origino di skribado). Li parolis ad homi 
en lia sonji, ed establisis kulto por esar 
adorata (la origino di religio). Li aspektis 
quale, e traktesis quale, monstroza dei 
vivanta, pro ke lia povi mistikala esis tante 
granda. 

En posa rakonti, Lovecraft adjuntis 
nova detali e chanjis sua antea koncepto pri 
la Ancieni por ofrar plu richa e plu 
developata ideo di interveno exterterana en 
la enti di la tero. En At the Mountains of 
Madness [Ye la Monti di dementeso], 
Lovecraft prizentas sua maxim kompleta 
viziono di la origini exterterana di vivo 
homala. Hike la Ancieni esas separata speco 
de kreuro exterterana qua militas kontre 
Granda Cthulhu e lua rasacho, qui arivis 
nur multa epoki plu tarde. La Ancieni esis 
“la originalaji di la diablatra miti antiqua” di 
anciena mitologio, e li erektis granda urbi 
sub la oceani e sur la kontinenti primitiva. 
Ta enti arivis adsur la tero pos koloniizar 
altra planeti, e li kreis vivo sur la tero kom 
nutrivo-fonto. Li permisis ke ta artificala 

celuli primitiva naturale evolucionez aden 
la planti ed animali di la mondo moderna— 
inkluzante la homaro primitiva, quan li uzis 
kom nutrivo o por amuzo. 

Olda Castro rimemoris peci di hororinda 
legendo qui paligis la spekulado di 
teozofiisti ed igis ke la homaro e la 
mondo ya semblez recenta ed efemera. 
Epoki esabis kande altra Kozi regnis sur la 
tero, e Li havabis granda urbi. Restaji di Li, 
lu dicis ke la neperisiva Chiniani dicabis, 
ankore trovesas kom Ciklopatra stoni sur 
insuli en la Pacifiko. Li omna mortabis 
vasta tempo-epoki ante ke venis homi, ma 
esas arti qui povas rivivigar Li kande la 
steli itere cirkumiras aden la justa pozicioni 
dum la ciklo di eterneso. Li ipsa ya venis 
de la steli, ed adportis kun Li Sua imaji. 
Ta Granda Ancieni, Castro duris dicar, ne 
kompozesis precize ek karno e sango. Li 
havis formo—ka ca stelo-formacata imajo 
ne pruvas lo?—ma ta formo ne facesis ek 
materio. Kande la steli juste situesas, Li 
povis plunjar de mondo a mondo tra la 
cielo; ma kande la steli ne juste situesas, 
Li ne povas vivar. 


—H. P. Lovecraft, “La Advoko di Cthulhu” 
(1926) 

Altraloke, Lovecraft deskriptis ke sua 
anciena vizitanti mantenas prezenteso sur 
la mondo moderna, e quale la Nefilim di la 
biblo, li genitis filii per mulieri terala en 
“The Dunwich Horror” [“La Hororo di 
Dunwich” ], “The Shadow Over Innsmouth” 
[La Ombro super Innsmouth'] e 
“Medusa's Coil” [“La Spiralo di Medusa]. 
En “The Horror in the Museum" [“La 
Hororo en la muzeo”], on sugestas ke ne 
omna la monstroza kreuri olim adorata 
kom dei esis exterterani, e ke uli forsan 
venis ek dimensioni alternativa. En The 
Shadow Out of Time [La Ombro ek Tempo], 
la Granda Raso exterterana esas un de 
nekontebla speci qui habitas la universo, e 
lia povi mentala permisas ke li projektez su 
adavane e retroe en tempo, por ganar 
informo e savo por sua biblioteko ed, en ula 
loki, donar sua propra savo. Pri ca temo, 
per celate skriptar "Ihe Diary of Alonzo 
Typer' [/La Personala jurnalo di Alonzo 
Typer”] da William Lumley, la naracanto di 
la titulo saveskas de la pre-homala Libro di 
Dzyan ke exterterani de Venero venis a la 
tero per spaco-navi por “civilizar” la 
planeto. 

Homala savo pri ta exterterani esas 
fragmenta ed obskura. Pruvi existas en la 
formo di anciena restaji anomala fabrikata 
pre-homale, folkloro e mitologio konfuza, e 
tala texti skribita quala la Necronomicon, 
Nameless Cults [Sennoma kulti], e la Libro di 
Eibon, qui sugestas ma ne tote deskovras la 
naturo e kustumi di la exterterani. 

Multa Lovecraft-kritikisti remarkas 
ke lua viziono di la Mitaro chanjis tra 
tempo, kande la deatra e mi-supernatura 
Cthulhu di “La Advoko di Cthulu” gradope 
divenis la fizikala exterterani di Ye la Monti 
di dementeso; tandem pseudo-mitologio 
divenis pseudo-cienco en la Mitaro. Multa 
skriptisti pri la Mitaro, komencante per 
August Derleth, konsternesis pro la 
kontredicaji en la skriburo di Lovecraft (ex., 
Cthulhu esas Ancieno en “Cthulhu” ma nur 
“lia kuzo” en “La Hororo di Dunwich”; la 
Ancieni anke plurfoye chanjas identeso), e 
li esforcis sistemigar la Mitaro. Tamen, la 
skriburi di Lovecraft reflektas la maniero 
per qua vera miti developas, per chanji e 
kontredicaji ed anomalaji To esas 
plugrandigita da la fakto ke Lovecraft ne 
skriptis kom naracanto omnosavanta, ma 

vice lo prizentis sua Mitaro per la okuli di 
eruditi e skribisti qui havas nur parto di la 
historio e do ne povas prizentar la tota 
vereso. Mem en la Necronomicon Abdul 
Alhazred (to esas implikata) savas nur 
sugesti e rumori ed interpretas la Mitaro 
per la mitologii di la Proxima Esto quin lu 
konocas. Altravorte, la rakonti da Lovecraft 
pri la Mitaro montras a ni fragmenta, 
chanjanta, e necerta vidajo di la exterterani 
reflektata tra la predispozeso e prejudiki e 
limiti mentala di ti qui renkontras li. 


© EXTRAKTURO 6 


Ta viskoza masi esis sendubite ti pri qui 
Abdul Alhazred susuris kom “Shogoti” en 
sua terorinda Necronomicon, quankam ta 
dementa Arabo ne sugestabis ke li existas 
sur la tero ecepte en la sonji di ti qui 
mordabis certa herbo alkaloida. 


—H. P. Lovecraft, Ye la Monti di 
dementeso (1931) 

II. Anciena astronauti ante 
Lovecraft 


OMPRENENDE, LA IDEO KE VIVO POVAS 

existar sur altra mondi ne esis unika 

a Lovecraft, e la koncepto havis 
longa historio de la frua filozofi Greka, qui 
spekulis pri la naturo di enti sur altra 
mondi. Anaxagoras (c. 500 — 428 a.K.) 
propozis ke vivo komencis de “semini” qui 
dispersesis tra la universo; Anaxarkhos (c. 
340 aK.) opinionis ke existas infinita 
nombro de mondi, ed Epikouros (c. 341 — 
270 a.K.) opinionis ke vivo existas sur multa 
planeti trans la vasta spaco. Ta filozofi, 
tamen, ne propozis ke ta exterterani vizitas 
la tero. 

La frua skribisto maxim importanta 
qua propozis viziti a la tero da exterterani 
esis sioro Helena Blavatsky (1831 — 1891), la 
fondinto di Teozofio, mixuro di la epoko 


JASON COLAVITO @ 16 


Victoriana de Spiritismo, religii Orientala, e 
pura galimatiaso. En The Secret Doctrine [La 
Doktrino sekreta], la maxim importanta 
texto Teozofiala, Blavatsky remarkis Greka 
spekulado pri vivo sur altra mondi ed 
asertis ke la ancieni havis nemediata savo 
pri la fakto di existo exterterana. Lu 
spekulis ke la enti sur la nekontebla mondi 
habitita havas “influo” o “dominaco” pri la 
tero. Lu anke asertis ke enti spiritala qui 
naskis sur la luno kontributis a la developo 
metafizikala di vivo terala; ma segun lu, 
irga interveno exterterana esas nur acesora 
dum la historio epikala di developi 
evolucionala e spiritala di diversa enti 
terala qui kreskis de slamo primtempa til 
Ariana supereso sur la kontinenti perdita di 
Hiperborea, Lemuria, ed Atlantida. 

Do la unesma raso de homi esis nur la 
imaji, la sozii astrala, di lia Patri, qui esis la 
pioniri, o la Enti maxim progresigita de 
olima ma plu basa sfero, la shelo di qua 
esas nun nia Luno. Ma mem ta shelo esas 
omna-potenciala, nam, genitinte la Tero, ol 
esas la fantomo di la Luno qua, atraktata 
da afineso magnetala, esforcis formacar 
olua unesma habitanti, la monstri pre- 
homala. 


—Helena Blavatasky, La Doktrino sekreta 
(1888) 

La dicipulo di Blavatsky, W. Scott- 
Elliott, expansis la sugesti en la kosmo 
Teozofiala per krear raso de enti deala qui 
habitas Venero. En The Lost Lemuria [La 
Lemuria perdita] (1904), Scott-Elliott asertis 
ke enti qui evolucionis sur Venero ma qui 
atingis spiritala o “deala” developo-etapo 
venis a la tero e docis a la habitanti di 
Lemuria la arti di civilizeso e donis a li 
frumento e fairo (34-44). Grava difero inter 
la siniori di Venero, la luno-kreuri di 
Blavatsky, e la enti di la Mitaro (anke la 
anciena astronauti moderna) esas ke la 
Venerani Teozofiala e la Lunani ne 
supozesas esar vera exterterani (en la senco 
moderna) de fora stelo-sistemi, ma esar 
inkarnacanti di enti spiritala qui 
partoprenas mistika konekto a la enti 
terana e sentas advoko spiritala por helpar 
lia kunfrati sur la tero. Tale, la Venerani 
esas habitanti di Venero samsence kam la 
anjeli di Deo olim supozesis habitar Venero, 
Marso, e la altra sfero kristala qui cirkondas 
la tero. 

La pozicioni okupata da la enti deala de la 
Venero-kateno naturale esis ti qui esabis 
regnanti, docisti pri religio, e docisti pri la 
arti, ed esas per ta lasta kapableso ke 
refero a la arti docita da li venas por 
helpar ni konsiderar la historio di ca frua 
raso, durigita. 


—W. Scott-Elliot, La Lemuria perdita (1904) 


En 1919, la granda kolektero di 
trivialaji anomala, Charles Fort, publikigis 
The Book of the Damned [La Libro di lo 
damnita], en qua lu spekulis ke on darfas 
ligar anciena rakonti pri demoni a “vizitanti 
nedezirebla de altra mondi” (66), quankam 
lu ne skisis ferma liguro inter diabli ed 
exterterani. Lu anke sugestis ke altra mondi 
forsan komunikis kun la nia dum la fora 
pasinto (118), livis teknologio avancigita 
(124), od esforcis koloniizar la mondo (164). 
Tamen, Fort ne asertis ke tala kozi advere 
eventis, nur ka oli forsan eventis, ed 
omnakaze nula maniero existas por 
determinar ka la enti esis exterterana, 

transdimensionala, spiritala, o mem 
imaginala—forsan la rezulto di telepatio, 
komuniko de la regiono spiritala, o de 
miriado de altra fonti. 

Se altra mondi ulfoye en la pasinto relatis 
a ca tero, li esis esforcata pozitivigado: 
por extensar su, per kolonii, adsur ca tero; 
por konvertar, od asimilar, la habitanti 
indijena di ca tero. 


—Charles Fort, La Libro di lo damnita 
(1919) 


H. P. Lovecraft lektis e La Libro di lo 
damnita e Scott-Elliot, en la tomo kompilata 
The Story of Atlantis and Lost Lemuria [La 
Historio di Atlantida e Lemuria perdita] 
(1925), e de ca idei fragmenta pri viziti 
prehistoriala da exterterani imaginis (plue o 
mine) exterterani ek karno e sango qui 
arivas adsur la tero dum la fora pasinto e to 
omna implikata da lo. 

III. Anciena astronauti pos 
Lovecraft 


A MITARO DA LOVECRAFT divenis un 

de la foki di moderna hororo- 

literaturo e povoza temo en fiktivaji 
hororala, fantaziala, e ciencala, ube la ideo 
pri vizitanti exterterana dum la profunda 
pasinto duras juar populareso en tala 
nuntempa verki quala Stargate, The X-Files, 
Doctor Who, Alien vs. Predator, e centi de 
altra filmi, libri, e televiziono-spektakli. 
Tamen, la dei exterterana di Lovecraft anke 
genitis la ferme nefiktiva (se ne faktiva) 
teorio pri anciena astronauti, qua nuntempe 
duras konvertar nova adheranti. 

La nomi di la dei exterterana di 
Lovecraft, ex. Cthulhu, Yog-Sothoth, e 
Shub-Niggurath, apareskis en altra rakonti 
dum la vivo di Lovecraft. Lovecraft ipsa 
komencis tala praktiko per insertar ta nomi, 

o lia varianti, aden rakonti quin lu celate 
skriptis o revizis por altra autori. Exemple, 
en lua revizo di “The Mound” [“La Ter- 
amaso”] da Zelia Bishop, Lovecraft insertis 
sua deo exterterana Cthulhu aden la 
rakonto per la varianta nomo Tulu, e donis 
a la lektanti di la jurnalo to quon li supozis 
esar rakonti nedependanta qui referas a la 
sama anciena dei. Ante la yari 1960, 
dekedui de autori uzis elementi di to quo 
nomizesis “La Cthulhu-mitaro” en rakonti 
skriptita por jurnali pri hororo- e cienco- 
fiktivaji. 

Fiktivaji Lovecraftatra populareskis 
en Europa, ube la Franci embracis lu kom 
tordita geniozo, quale li simile embracis 
Edgar Allan Poe. En Francia, la Rusa 
ekmigranto Jacques Bergier e la skribisto 
Louis Pauwels lektis Lovecraft ed inspiresis 
da lua viziono kosmala. Bergier asertis ke lu 
korespondabis kun Lovecraft dum 1935, 
quankam nula tala letri deskovresas. Dum 
granda parto di la yari 1950 lu propagandis 
Lovecraft en la Franca  mediatilaro, 


* “Mediatilaro”: la amaso de jurnali, televiziono- e 
radiofono-stacioni, ed interreto-situi qua dissemas 
novaji a la publiko; “mediatilo”: un de tala moyeni 
dissemar novaji. 

inkluzante jurnalo quan lu e Pauwels 
redaktis, Planète, e laboris por publikigar 
Franca edituri di la verki da Lovecraft. La 
redakteri di Planéte regardis Lovecraft kom 
lia profeto, e lia ripublikigo di lua rakonti 
helpis popularigar lu e la Cthulhu-mitaro 
en la Franca imaginado. 

Explorante la fonti Teozofiala e 
Fortala di Lovecraft, Bergier e Pauwels 
skriptis Le Matin des magiciens [La Matino 
di la magiisti] (1960) (publikigita en la 
Angla kom The Morning of the Magicians) e 
prizentis la unesma matura teorio moderna 
pri anciena astronauti. En ol li prizentis la 
temi trovita en Lovecraft kom nefiktiva, 
spekulis pri tala foki di historio alternativa 
quala la “vera” origino di la piramidi 
Egiptiana, anciena mapi qui semblas esir 
skista de extera spaco,  avancigita 
teknologio nekonvenante pozita en la 
anciena pasinto, e la altra kustumala temi di 
la plu tarda teorio pri anciena astronauti. Li 
remarkas ke anciena mitologii esas plena de 
dei qui vizitas la tero en chari flamifanta e 
retroiras a la cielo. Olti, li deklaras, esis 
forsan vizitanti exterterana en spaco-navi. 


LA ORIGINI DI LA SPACO-DEI @ 23 


Pauwels e Bergier uzis skriburi 
nerelatanta da plura autori, Franca ed altra, 
qui spekulis mine o plue ke moderna NIFO- 
vidaji forsan havas antecedenti en 
prehistorio, tamen li mixis ta spekulado di 
la spac-epoko di la yari 1950 kun la viziono 
kosmala di Lovecraft e kun impresebleso 
Nov-Epokala, por tradukar Cthulhu aden 
anciena astronauto per tala maniero 
neposibla por briletanta exterterani en 
spaco-vesti di la epoko atomala. 


Imajo 1: La Sfinxo e la piramidi di Giza, freque 
asertata esar pruvi di viziti da exterterani. (Library 
of Congress) 


JASON COLAVITO @ 24 


La Matino di la magiisti divenis un de 
la maxim importanta fonti por Erich von 
Daniken, la Suisiana skribisto qua skribis 
Chari di la dei?, qua adportis teorio olim 
konocata nur da Teozofiisti, fanatiki pri 
Lovecraft, e teoriisti marjinala aden la chefa 
voyo kulturala. Von Daniken ne mencionis 
Pauwels e Bergier en sua verki, tamen, til 
proceso koaktis ke lu deskovrez sua fonti 
tante proxime parafrazata en Chari. La 
bibliografio di Chari pos ta proceso inkluzis 
la libro da la Franca autori en la Germana 
tradukuro di 1962, Aufbruch ins dritte 
Fahrtausend. Deki de milioni de edituri di 
Chari ed olua sequi vendesis, e la teorio pri 
anciena astronauti divenis fenomeno 
kulturala, aparis en filmi, en la Usa 
televiziono-spektaklo The Tonight Show di 
Johnny Carson, en la Playboy-jurnalo, e 
preske omnaloke ube homi parolis pri la 
pasinto. 

Altra autori inspiresis da la teorii di 
von Daniken, inkluzante Robert Temple (la 
libro da qua, Siruis Mystery, asertas ke 
amfibia exterterani de Sirius docis civilizeso 
a la Sumerani) e Zecharia Sitchin (la libro 
da qua, Twelfth Planet [Dekeduesma 

planeto] asertas ke exterterani de “vaganta” 
planeto nomizita Nibiru vinkis la anciena 
tero por furtar olua oro ed altra metali 
precoza). Ante la fino di la yari 1970, tota 
reto de autori e propagandisti, lore nomizita 
la Societo pri Anciena Astronauti (nun 
nomizita la Sercho-Asociuro pri 
Arkeologio, Astronautiko e SETI (AAS RA)) 
existis. Ye la tempo di ca skribado, la 
Historio-kanalo dissendas Ancient 
Astronauts: The Series [Anciena astronauti: 
La serio], omnasemana spektaklo qua 
exploras la verki di von Daniken ed AAS 
RA. La programo esas spektata da plu kam 
du milion spektanti omnasemane. 

Do, quo igis ke tanta multi kredez ke 
exterterani vizitis nia ancestri? 

IV. La Pruvi pri exterterani 


A TEORIO PRI ANCIENA ASTRONAUTI, 

quale ol developesis sub la manui di 

Pauwels e Bergier, von Dániken, ed 
altri, uzas kombinuro de sugestiva pruvi 
arkeologiala, mitologiala, ed artala. 
Quankam kredanti interpretas preske omna 
parto di anciena historio kom suporto por 
la teorio pri anciena astronauti, skisite, la 
maxim importanta pruvi sequas: 


Arkeologiala 


Kredanti asertas ke anciena urbi e 
monumenti tra la mondo montras tri 
propraji importanta qui demonstras lia 
origini ne-homala. Unesme, multa tala 
edifici kompozesis ek stoni qui pezas tante 
multe ke semblas neposibla ke homi 

ordinara povus movar oli. Exemple, la petra 
bloki qui formacas la Granda Piramido di 
Egiptia single pezas til kinadek tuni, e la 
stoni di la fortreso Inkana di Sacsayhuaman 
pezas til duacent tuni. Pluse, kredanti 
asertas ke ta anciena situi esas trasita e 
konstruktita per precizeso ne egaligita 
ecepte da la maxim moderna di nuntempa 
konstrukturi. On dicas ke la Granda 
Piramido, exemple, esas pozita sur bazo en 
0,049 inchi di plateso; ke olua lateri esas 
orientizita segun la direcioni kardinala en 
tri minuti di arko, ne-egaligita en preske 
omna moderna konstrukturi. Tala jeni-arto, 
on dicas, esas posibla nur per la helpo di 
exterterani, o kom konstruktanti ipse o 
kom docanti qui donis la savo di tala 
konstruko-tekniki. 

Imajo 2: Masonuro Inkana, quan la teoriisti pri 
anciena astronauti kredas esar tro perfekta por 
esar la laboro nur di homi. (Library of Congress) 


Duesme, kredanti asertas ke anciena 
situi e restaji kontenas chifrita datumi 
ciencala qui esez nekonocata da homi di la 
Petro-epoko. La Granda Piramido, kom 
familiara exemplo, on dicas esar akurata 
modelo skalatra di la nordala misfero di la 
tero mili de yari ante ke Eratosthenes 

unesme kalkulis la cirklo-kurvo di la 
planeto. On anke dicas ke ol situesis ye la 
exakta centro di la ter-amasi di la tero. La 
piramidi kolosala di la anciena urbo 
Mexikiana di Teotihuacan, on ofte dicas, 
esas modelo skalatra di la sun-sistemo. 

Triesme, kozi anomala  montras 
avancigita teknologio di origino posible 
nehomala. La famoza “Baghdad-baterio” 
esas mikra jaro qua forsan kontenis 
elektrodi qui, expozata a vinagro, forsan 
produktis mikra elektro-tenso. Mikra ora 
abeli de Mexikia forsan esas imaji di 
anciena avioni. Posibla bujio di veturo 
forsan trovesis en roko evanta miliardo 
yari, nomita la Coso-restajo. 


Mitologiala 


Anciena miti e legendi registragas la 
arivo di la exterterani e lia agado sur la 
tero. Kredanti ye la teorio pri anciena 
astronauti unigesas da lia kredo ke miti e 
santa skripturi esas faktiva kroniki di eventi 
qui eventis en la reala mondo. La apokrifa 
Libro di Enokho esas favorata, anke la 

legendo pri la Juda profeto qua acensis aden 
la cielo per charo flamifanta. On dicas ke la 
biblala viziono di Ezekiel, qua vidis 
flamifanta aparajo havanta roti kun- 
akrochata, reprezentas renkontro kun 
fluganta pladeto. On sugestas ke la 
destrukto di Sodoma e Gomorrah per fairo 
e sulfo esas raporto di exterterani qui faligis 
bombo atomala. Altraloke, on dicas ke apari 
mitologiala di salvanta dei, ex. Oannes en 
Sumeria, Osiris en Egiptia, Quetzalcoatl en 
Mexikia, e Viracocha en Peru, esas faktiva 
raporti pri exterterani antropomorfa qui 
adportis civilizeso ad anciena tribui 
nulsavanta. La mitologio Hinduista esas tre 
richa fonto por pruvi pro olua deskripturi 
pri fluganta mashini, radio-pafili, ed explozi 
qui similesas detoni atomala. 

Imajo 3: lason rivenas kun la ora lanfelo da Ugo da 
Carpi, c. 1500. Von Daniken kredas ke la Greka dei 
esis exterterani, ke la ora lanfelo advere esis 
helikoptero exterterana, e ke la navo di Iason, la 
Argo, advere esis spaco-navo exterterana. (Library 
of Congress) 


E, komprenende, quale la Ancieni en 
Ye la Monti di dementeso, la dei qui kreis 
homi ed altra vivo terala en mito e religio 
interpretesas kom exterterani qui 
genetikale fabrikis la vivo di la tero pro lia 

skopi nekomprenebla. Li anke direktas la 
vivo terala, quale la Ancieni qui efacas 
nefavorata rasi, per sendar inundi o per 
destruktar loki perturbanta per armi 
nukleala. 


Artala 


Anciena arto ofras imaji di la 
exterterani e di lia avancigita teknologio, 
segun la kredanti. Kaverno-arto aborijenala 
en Australia montras enti havanta cirkli 
cirkum la kapi, evidente la helmi di 
exterterani qui voyajas tra spaco. Simile, 
anciena skulturi Japoniana di ronda monstri 
advere montras exterterani en spaco-vesti 
voluminoza. Pikturi di la Mezepoko, on 
dicas, kontenas imaji di diski fluganta o di 
chari aerodinamikala qui similesas pladeti 
fluganta e spaco-navi. La kovrajo di la 
tombo di la Mayana rejulo Palenque ne 
montras la rejulo en la submondo ma 
skultas lu ye la direktilo di aparato 
teknologiala, forsan spaco-navo. Imajo di 
lotuso-floro en la templo Egiptiana di 
Dendera esas advere imajo di lumo-globo 

havanta elektro-kordo e filamento. Anciena 
mapi, on kredas, montras (a) la tero quale 
vidita de spaco, (b) la mondo quale ol existis 
ante la Glacio-epoko ante civilizeso homala, 
(c) Antarktika yarcenti ante ke ol 
deskovresis en 1818. 

V.La Cienco 


RKEOLOGI, PALEONTOLOGIISTI, antro- 

pologiisti, ed altra profesionani 

ciencala ne esis impresata da la reto 
di sugesto ed interpreto qua maskizas su 
kom hipotezo ciencala. De pos la yari 1970, 
skeptiki produktis artikli, libri, e 
dokumentar-filmi qui vizis despruvar la 
teorio pri anciena astronauti ed explikar 
olua “pruvi” kom serio de misinterpreto, 
misreprezento, e nulsavo pri exploro 
ciencala. Esas neposibla komplete explorar 
la pruvi ciencala kontre la teorio pri 
anciena astronauti en dokumento plu kurta 
kam libro (por to, videz mea libro 
publikigita en 2005, The Cult of Alien Gods 
[La Kulto di dei exterterana]), ma la linei 
generala di la argumento esas lo sequanta: 

Arkeologiala 


Nula pruvi di teknologio exterterana 
ultempe trovesis sur la tero, e nula restajo 
povas esar decidigante ligita ad irga planeto 
ecepte la tero. Tala aserti esas exajerata, 
misinterpretata, o frauda. Exemple, la 
alegita kozo di Coso ne esas peco de 
teknologio evanta miliardo yari, ma bujio di 
veturo de la yari 1920 krustizita en 
solidigita fango eroroze supozata esar 
anciena stono. Anciena monumenti 
montras omna signi esir konstruktata da la 
anciena homi qui habitis cirkum oli, quale 
demonstrata da la restaji trovata en, 
cirkum, sur, e sub anciena situi. On povas 
konstruktar edifici-mem tre preciza e 
pezoza edifici—per granda nombro de homi 
kunlaboranta. 

Imajo 4: Stonehenge. Malgre yarcenti di exploro, 
nula restaji exterterana ultempe trovesis en, 
cirkum, o sub Stonehenge. (Library of Congress) 


Mitologiala 


Anciena miti ne havas direta relato 
ad eventi di la fora pasinto. Kontree, li esas 
komplexa reto di simbolismo, kredo 
religiala, eventi historiala, ed imaginado. 
Forsan ula tordita vereso restas en miti 
(quale la deskovro di Troia pruvis por la 
Iliado di Homeros) ma on ne darfas 
interpretar oli kom raporti literala di eventi 
historiala. La miti ipsa anke ne esas 

koheranta trans la yarcenti. La mito pri 
Iason e la ora lanfelo, exemple, ofras grava 
chanji en la chefa eventi inter olua maxim 
frua formi registragata e la maxim bone 
konocata versiono, skriptita da Apollonios 
di Rhodia multa yarcenti plu tarde. En la 
maxim frua formi di la mito, esas neklara 
ka la ora lanfelo mem mencionesis—tre 
diferanta kam la aserti di Robert Temple o 
di Erich von Dàniken, qui supozis ke un 
versiono di la mito reprezentas omna 
versioni, ke on darfas konsiderar un 
versiono kom definitiva, e ke on darfas 
interpretar ol literale kom pruvo di 
interveno exterterana. Mitologio esez 
konsiderata en olua kuntexto kulturala, ed 
irga interpreto mustas traktar la chanjo, 
desformado, e mutaco qui amasigesas tra la 
yarcenti dum ke rakonti parola esas 
riparolata, kontaktas rakonti de altra 
kulturi e landi, e tandem ganas formo 
skribita To esas simila a la varianti 
kontredicanta di la legendi en la Lovecraft- 
mitaro trovita en la rakonti da Lovecraft 
ipsa. 

Artala 


Pluse, anciena arto ne esez 
konsiderata kom registrado literala di 
eventi eventinta avan la okuli di la artisto. 
Multa artala verki prehistoriala, ex. 
kaverno-pikturi, montras “shamani” facanta 
ritui projetita por plenigar li per la povi di 
la infra mondo e lia spirito-bestii. On ne 
darfas konsiderar li literale ma per la 
kuntexto kulturala e segun la vizioni di 
stranja formi vidita da homi dum tranci 
shamanala. Altra anciena artajin, ex. la t. n. 
lumo-globo di Dendera o la sarkofago- 
kovrilo di Palenque, on darfas konsiderar 
segun altra artaji di la periodo, ne aparte, 
por intelektar la simbolismo e tradiciono 
uzata en la verko. Nek l'una nek l'altra 
semblas similesar «anciena imaji di 
teknologio kande komparata ad altra 
pikturi Egiptiana di la lotuso, od arto 
funerala di le Maya. Nula verko existas 
izolate, ed interpreto fondita nur sur to 
quon ulo “similesas” vice olua plaso en la 
plu granda kuntexto kulturala duktas ad 
eroroza korelatigo. 

VI. Konkluzi 


ichard L. Tierney remarkis la posibla 
korelati inter la  rakonto da 
ovecraft, "La  Ter-amaso" (kun 

Zealia Bishop) ed aktuala legendi e 
tradicioni Mezoamerikana ed indijena, e lu 
identifikas Yig, patro di serpenti, kun la deo 
Azteka Quetzalcoatl, la serpento plumizita. 
Ye Teotihuacán, la urbo Mexikiana tante 
anciena e misterioza ke mem la Azteki ipsa 
konocis ol nur kom ruinajo apartenanta a la 
dei qui decensis de la cielo, Tierney 
humuroze identifikas la skulturi di 
tentakulizita Tlalok la  pluvo-deo e 
serpentatra Quetzalcoatl sur la templo di 
Quetzalcoatl kom reprezenturi di Cthulhu e 
Yig. Tale la pruvi di la teoriisti pri anciena 
astronauti itere transformesas aden pruvo 
pri la Mitaro. Komprenende, to esis jokeme 

intencata, ma la sama rezonado transformis 
anciena prodaji aden interveni exterterana. 

En 1982, Charles Garofalo e Robert 
M. Price skriptis artiklo por Crypt of 
Cthulhu [Tombo di Cthulhu] remarkante la 
simileso inter la Mitaro e la teorii di Erich 
von Dániken pri anciena astronauti. Li 
konkluzis ke, malgre la multa korelato inter 
la pruvi ed aserti di von Daniken e la fiktiva 
koncepti di Lovecraft, direta influo ne esis 
posibla pro ke von Dániken negis lektir o 
mem audir pri Lovecraft. Tamen, quale ni 
saveskis, la influo ne bezonas esar direta. La 
liguri inter ti qui propozas kom fakto 
anciena astronauti e ti qui skribas pri li 
kom (ciencala) fiktivaji esas multa, e la 
influo-reto extensas su  multadirecione. 
Forsan uldie la Granda Raso kambios menti 
kun uli de ni e dicos a la mondo quale 
exterterani olim regnis, ma til ta evento, 
Cthulhu mustas restar en sua tombo e la 
anciena astronauti mustas restar en lia 
fiktiva chari. 

Apendico: Plusa Exploro 


Giza-planajo, Egiptia. Situo di la 
Granda Piramido, la Sfinxo, ed altra 
marvelaji di la epoko di la faraoni, 
Giza anke esas centro di teorii 
alternativa, de anciena astronauti til 
Atlantida til civilizuri perdita. Vu 
ipsa vizitez la marvelaji qui inspiris 
legendi. 

Teotihuacán, Mexikia. Anciena 
urbo abandonita en la centro di 
Mexikia, olua piramidi kolosala 
rivalesas kun olti di Giza ed inspiris 
preske tam multa teorii baroka. La 
Azteki kredis ke la dei decensis a la 
tero ye ca situo, e teoriisti pri anciena 
astronauti kontemplas ke la dei esis 
exterterani qui konstruktis modelo di 
la sun-sistemo per stoni. (Li ne facis 
lo, tamen, ma imaginar amuzas.) 

. Nan Madol, Micronesia. Ruinita 
petra urbo facita ek granda bloki 
bazalta, zigzagata da kanali, Nan 
Madol sur la fora insulo di Pohnpei 
(Ponape) en la Pacifika Oceano 
konocesas per la nomo apte 
Lovecraftatra "la interspaci." La urbo 
inspiris multa teorii pri exterterani e 
civilizuri perdita, malgre olua tarda 
dato (ne plu frua kam la XIIma 
yarcento p.K.). On opinionas ke Nan 
Madol esas la inspiro por la sinkita 
urbo R'lyeh di Lovecraft, anke en la 
Pacifika Oceano, hemo di Granda 
Cthulhu. 

